
Ölelésben elaludni

Kulcsszavak: moralitás; példázat; árvaság; megváltás
A mai húszévesek a kiábrándultak nemzedéke. Szüleink traumatizáltak, de nem beszélnek róla. A traumák pedig némán öröklődnek, és betegítik tovább a gyermekeket, minket. Meddig felelőssége a szülőnek gyermeke boldogsága?
Két párhuzamos történet játszódik a darabban. Az egyik egy élettörténetnek a vége, egy fiatal hajléktalan halála. A másik egy történetnek az eleje, egy új házasság megkötése és gyermekszületése. Nincsen közös pont, leszámítva a közeget, "a kommunikációs pöcegödröt", amiben élniük és meghalniuk kell. Céltalan, boldogtalan, monomániás, felelõtlen emberek egy nap azt mondják egymásnak, hogy csináljunk gyereket, majd néhány évtized múltán mossák a kezüket, hogy már nem az ő bajuk, mi lett belõle. Boldogtalan emberek csak boldogtalanságot örökítenek.
Erről szól az Ölelésben elaludni, melynek középpontjában Alex története áll, aki élete utolsó adventjét üli egy játszótér melletti padon, többnyire beszívva. Megjelenik nála a Szerzõ, hogy megírja a fiú addigi életét. Alex pénzért, ételért és italért mesélni kezd. A találkozások értelmet adnak a hajléktalan fiú napjainak, és újramesélve árvaságának és hajléktalanságának történetét, elkezdi feldolgozni traumáit. És ezzel párhuzamosan láthatunk jeleneteket egy fiatal pár életéből, akik a gyermekvállaláson vívódnak. Ez a történetszál görbe tükör Alex életéhez.


 
 



